Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/012 BE/Ford Genk din partea Belgiei) /* COM/2014/0532 final */





EXPUNERE DE MOTIVE CONTEXTUL PROPUNERII 1. Normele aplicabile contribuțiilor financiare din Fondul european de ajustare la globalizare (FEG) pentru cererile depuse până la 31 decembrie 2013 sunt stabilite în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (denumit în continuare „Regulamentul privind FEG”)[1]. 2. La 23 decembrie 2013, Belgia a depus cererea EGF/2013/012 BE/Ford Genk pentru o contribuție financiară din partea FEG, în urma disponibilizărilor care au avut loc în cadrul uzinei de asamblare Ford-Werke GmbH[2] situată în Genk (denumită în continuare „Ford Genk”) și în cadrul a 10 furnizori ai Ford Genk din Belgia. Cererea a fost completată cu informații suplimentare până la 12 iunie 2014. 3. După analizarea acestei cereri, Comisia a concluzionat, în conformitate cu dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din partea FEG. REZUMATUL CERERII Cererea FEG: || EGF/2013/012 Ford Genk Statul membru: || Belgia Data depunerii cererii: || 23.12.2013 Criteriu de intervenție: || Articolul 2 litera (c) din Regulamentul privind FEG Întreprinderea principală: || Ford-Werke GmbH Numărul de furnizori și producători din aval: || 10 Perioada de referință: || 1.7.2013-1.11.2013 Data la care au început serviciile personalizate pentru lucrătorii vizați: || 1.7.2013 Numărul de disponibilizări în perioada de referință: || 469 Numărul de disponibilizări înainte și după perioada de referință: || 43 Numărul total de disponibilizări: || 512 Numărul de persoane care ar urma să beneficieze de măsurile în cauză: || 479 Buget pentru servicii personalizate: || 1 085 890 EUR Buget pentru implementarea FEG: || 56 000 EUR (4,9 % din bugetul total) Buget total: || 1 141 890 EUR Contribuția financiară solicitată din partea FEG: || 570 945 EUR (50 % din bugetul total) ANALIZA CERERII Legătura dintre disponibilizări și modificările structurale majore ale comerțului mondial ca urmare a globalizării 4. Pentru a stabili legătura dintre disponibilizări și schimbările structurale majore apărute în cadrul comerțului mondial ca urmare a globalizării, autoritățile belgiene susțin că sectorul producției de autoturisme, unde activează Ford Genk, a fost marcat de perturbări economice grave, în special de un declin rapid al cotei de piață a UE. 5. Conform datelor la care fac referire autoritățile belgiene[3], după cum reiese din figura de mai jos, în perioada 2007-2012 producția de autoturisme la nivelul UE-27 a scăzut de la 17,10 milioane de unități la 14,61 milioane de unități (- 14,6 %; − 3,1 creștere anuală), în timp ce, în aceeași perioadă, la nivel mondial, producția de autoturisme a crescut de la 53,05 milioane de unități la 63,07 milioane de unități (+ 18,9 %; + 3,5 % creștere anuală). Ca urmare, s-a produs o scădere a cotei de piață a UE-27 în ceea ce privește producția de autoturisme la nivel mondial, măsurată ca volum, de la 32,2 % la 23,2 % (− 28,2 %; − 6,4 % creștere anuală). Prin comparație, în aceeași perioadă, cota de piață a Chinei a crescut de la 12,0 % la 24,6 % (+ 104,6 %; + 15,4 % creștere anuală), în timp ce cotele de piață ale celorlalți principali producători au scăzut (Japonia: − 27,7 % / − 6,3 % creștere anuală; Coreea de Sud: − 5,9 % / − 1,2 % creștere anuală; SUA: − 12,0 %/— 2,5 % creștere anuală), dar, în general, într-o măsură mai mică decât în UE- 27. Aceste date indică, așadar, un declin rapid al cotei de piață a UE în sectorul producției de autoturisme la nivel mondial. Cota de piață în producția de automobile la nivel mondial (volum) Sursa: OICA 6. Situația economică dificilă din sectorul producției de automobile din UE, determinată, în principal, de scăderea semnificativă a vânzărilor de autoturisme noi în UE, ca o consecință a crizei economice, și de problemele structurale de supracapacitate cu care se confruntă unii producători din mai multe state membre, a afectat în mod negativ competitivitatea internațională a industriei de automobile din UE în ansamblul său. Acești factori au generat restructurări și închideri ale unor uzine în cazul mai multor producători de automobile și furnizori ai acestora, fapt care a determinat în ultimii ani pierderea unui număr mare de locuri de muncă în sectorul producției de automobile. De exemplu, în perioada 2008-2013, numărul persoanelor angajate în sectorul producției de automobile (NACE Rev. 2 diviziunea 29 „Fabricarea autovehiculelor, a remorcilor și semiremorcilor”) în UE- 27 a scăzut cu aproximativ 220 000, de la 3,16 milioane la 2,94 milioane (− 7,0 %)[4]. 7. Industria automobilelor a făcut obiectul a 17 decizii de mobilizare a FEG de la crearea acestuia, în 2007[5]. În special scăderea cotei de piață a UE în domeniul producției de autoturisme a fost menționată în opt decizii FEG anterioare[6]. Numărul de disponibilizări și respectarea criteriilor de la articolul 2 litera (c) 8. Cererea se bazează pe criteriile de intervenție menționate la articolul 2 litera (c) din Regulamentul privind FEG, în conformitate cu care, în circumstanțe excepționale, o cerere poate fi considerată admisibilă chiar dacă nu sunt îndeplinite criteriile de intervenție prevăzute la articolul 2 litera (a) sau (b) din Regulamentul privind FEG, cu condiția ca disponibilizările să aibă un impact major asupra ocupării forței de muncă și asupra economiei locale. 9. Cererea se referă la 469 de disponibilizări efectuate în cursul unei perioade de patru luni, de la 1 iulie 2013 la 1 noiembrie 2013 (care includ 246 de concedieri la Ford Genk și 223 de concedieri la opt dintre furnizorii săi), precum și la 43 de disponibilizări efectuate după această perioadă, între 1 noiembrie 2013 și 23 decembrie 2013 (care includ 26 de concedieri la Ford Genk și 17 concedieri la șapte dintre furnizorii săi), dar care sunt legate de aceeași procedură de disponibilizări colective. Acest număr total de 512 disponibilizări efectuate în cursul perioadei de referință și ulterior acesteia corespunde unui prim val de concedieri la Ford Genk și furnizorii săi[7] și unor reduceri de personal la furnizorii Ford Genk determinate de reducerea activităților uzinei Ford în etapa de pregătire a închiderii acesteia. Întreprindere || Numărul de disponibilizări: || în cursul perioadei de referință || ulterior perioadei de referință || Total Ford Genk (Ford-Werke GmbH) || 246 || 26 || 272 BASF Coatings Services NV || 1 || 0 || 1 Belplas Industries BVBA || 0 || 1 || 1 FACIL Europe BVBA || 9 || 0 || 9 Henkel Industrieservice BVBA || 7 || 0 || 7 IAC Group BVBA || 46 || 4 || 50 Lear Corporation Belgium CVA || 33 || 5 || 38 Service Magazijn Limburg NV || 73 || 1 || 74 Syncreon Genk BVBA || 42 || 3 || 45 Transport Service NV || 0 || 2 || 2 Zender Industrie België NV || 12 || 1 || 13 Total || 469 || 43 || 512 10. Toate disponibilizările au fost calculate de la data încetării de facto a contractului de muncă înaintea termenului de expirare, după cum se prevede la articolul 2 al doilea alineat a doua liniuță din Regulamentul privind FEG („metoda nr. 2”). 11. Prin urmare, cererea corespunde parțial criteriilor de intervenție prevăzute la articolul 2 litera (a) din Regulamentul privind FEG, deoarece se referă la disponibilizări efectuate în cursul unei perioade de patru luni în cadrul unei societăți dintr-un stat membru, dar reprezintă o derogare de la aceste criterii în ceea ce privește numărul minim de disponibilizări efectuate în cursul perioadei de referință, întrucât este vorba de mai puțin de 500 de disponibilizări. 12. Autoritățile belgiene susțin că sunt aplicabile circumstanțe excepționale, deoarece, deși pentru acest prim val de disponibilizări numărul concedierilor din perioada de referință este sub pragul de 500 de disponibilizări, se așteaptă să aibă loc alte două valuri de concedieri în 2014 (aproximativ 650 de disponibilizări la Ford Genk și furnizorii săi) și la închiderea fabricii la sfârșitul aceluiași an (aproximativ 4 000 de disponibilizări la Ford Genk și furnizorii săi), pentru care autoritățile belgiene pot depune cereri FEG. În ceea ce privește acest prim val de disponibilizări, chiar dacă pragul de 500 de concedieri nu este respectat, autoritățile belgiene au dorit să pună în aplicare cât mai rapid cu putință măsuri specifice în favoarea acestui prim grup de lucrători disponibilizați, astfel încât să le ofere mai multe posibilități de a-și găsi noi locuri de muncă și să asigure șanse egale pentru toți lucrătorii disponibilizați. În total, numărul de disponibilizări directe preconizate a fi cauzate de închiderea Ford Genk este extrem de mare (aproximativ 4 340 de concedieri la Ford Genk și 2 820 de concedieri la furnizorii situați în aceeași zonă geografică). Conform analizelor menționate de autoritățile belgiene[8], aceste disponibilizări vor avea un impact puternic asupra ocupării forței de muncă și asupra economiei locale. Explicația caracterului neprevăzut al disponibilizărilor în cauză 13. Autoritățile belgiene susțin că închiderea uzinei Ford de la Genk nu putea fi prevăzută. În septembrie 2010, conducerea Ford și sindicatele reprezentate la uzina Ford Genk au încheiat un acord privind angajamentele în materie de investiții pentru perioada 2010-2014, în contextul căruia conducerea Ford a fost de acord să mențină producția a trei modele de automobile (Mondeo, S-max, Galaxy) la uzina din Genk și să repartizeze producția viitoarelor modele din același segment în cadrul uzinei. De asemenea, conducerea Ford a acceptat să mențină capacitatea instalată la 225 000 de unități pe an și să garanteze că nu vor avea loc disponibilizări colective la Ford Genk pe întreaga durată a acordului, iar sindicatele au acceptat, la rândul lor, reduceri ale costurilor cu personalul[9]. Potrivit autorităților belgiene, în septembrie 2012 conducerea Ford a infirmat zvonurile privind închiderea uzinei și a confirmat planurile referitoare la producția ultimei generații de modele Mondeo la uzina din Genk începând cu octombrie 2013. Cu toate acestea, în octombrie 2012, Ford și-a anunțat intenția de a închide uzina de la Genk la sfârșitul anului 2014 și de a transfera producția noilor modele de automobile către alte uzine din UE[10]. Identificarea lucrătorilor vizați 14. Autoritățile belgiene estimează că 479 din cei 512 lucrători disponibilizați în cursul acestui prim val de disponibilizări (respectiv lucrătorii vizați) vor beneficia de măsurile cofinanțate de FEG[11]. 15. Defalcarea lucrătorilor vizați în funcție de sex, naționalitate și grupă de vârstă este următoarea: Categoria || Numărul de lucrători vizați Sexul: || Bărbați: || 401 || Femei: || 78 Naționalitate: || Resortisanți UE: || 479 || Resortisanți ai unor țări terțe: || 0 Grupa de vârstă: || 15-24 de ani: || 3 || 25-54 de ani: || 470 || 55-64 de ani: || 6 || Cu vârste de peste 64 de ani: || 0 16. Șapte dintre lucrătorii vizați au o problemă de sănătate de lungă durată sau un handicap. 17. Defalcarea lucrătorilor vizați în funcție de categoria profesională[12] este următoarea: Grupă majoră ISCO- 08 || Numărul de lucrători vizați 1 Cadre de conducere || 0 2 Profesioniști || 39 3 Tehnicieni și profesiuni asociate || 59 4 Funcționari administrativi || 3 5 Lucrători în servicii și vânzări || 0 7 Meșteșugari și lucrători în meserii de tip artizanal || 39 8 Operatori și asamblori la mașini și instalații || 253 9 Muncitori necalificați || 4 Necunoscut / Indisponibil || 82 18. În conformitate cu articolul 7 din Regulamentul privind FEG, autoritățile belgiene au confirmat că principiul egalității de tratament și principiul nediscriminării vor fi respectate în ceea ce privește accesul la măsurile propuse și implementarea lor. Descrierea teritoriului vizat, a autorităților sale și a părților interesate 19. Disponibilizările de la Ford Genk și furnizorii săi afectează în principal provincia Limburg din regiunea flamandă, în nord-estul Belgiei. Provincia Limburg este o fostă zonă minieră în care ocuparea forței de muncă este puternic dependentă de industria tradițională. Potrivit autorităților belgiene, în comparație cu media din zona flamandă, provincia Limburg se caracterizează printr-o rată ridicată a șomajului, prin niveluri mai scăzute ale calificărilor și competențelor și servicii educaționale mai puțin dezvoltate. În plus, întreprinderile din provincia Limburg par a fi, în general, mai puțin inovatoare și prezintă un grad mai redus de internaționalizare în comparație cu media flamandă (în ceea ce privește cota exporturilor și nivelul investițiilor străine), iar numărul de întreprinderi nou înființate este, de asemenea, relativ scăzut. Potrivit autorităților belgiene, provincia Limburg este, de asemenea, destul de greu accesibilă din cauza slabei dezvoltări a infrastructurii. 20. Autoritatea responsabilă pentru cererea FEG este ESF Agency Flanders. Principalele organisme responsabile de punerea în aplicare a măsurilor cofinanțate de FEG sunt Serviciul flamand pentru ocuparea forței de muncă și formare profesională (VDAB) și Oficiul național pentru ocuparea forței de muncă (RVA). 21. Printre alte organizații implicate în coordonarea generală și punerea în aplicare a măsurilor propuse se numără: – Guvernul flamand (ministrul-președinte, ministrul muncii); – Provincia Limburg; – Sindicatele (ABVV, ACV, ACLVB); – Comitetul consultativ socioeconomice regional (RESOC) și Consiliul socioeconomic al regiunii Limburg (SERR Limburg); – Fondul pentru ocuparea forței de muncă și formare profesională în sectorul prelucrării metalelor din Limburg (FTML) și Institutul din Limburg de formare a lucrătorilor din sectorul prelucrării metalelor (LIMOB); – Platforma „Noul Limburg antreprenorial” (care reunește Federația tehnologiei industriale, Uniunea flamandă a fermierilor, Confederația constructorilor din Limburg, Uniunea flamandă a angajatorilor care desfășoară activități independente — Limburg, Liga angajatorilor creștini — Limburg și Camera flamandă de Comerț și Industrie — Limburg). 22. Guvernul flamand a creat, de asemenea, un grup de lucru special care reunește toate părțile interesate relevante (parteneri sociali, grupuri de angajatori, autorități locale și regionale, asociații sectoriale etc.). Serviciile Comisiei au fost asociate la lucrările grupului. Impactul preconizat al disponibilizărilor asupra ocupării forței de muncă la nivel local, regional sau național 23. Ford Genk a fost cel mai mare angajator din provincia Limburg, reprezentând 1,7 % din numărul total al persoanelor angajate și 10 % din cifra totală de afaceri a celor mai mari 500 de întreprinderi din Limburg. 24. Conform unui studiu menționat de autoritățile belgiene[13], pentru fiecare 100 de locuri de muncă preconizate a fi pierdute la Ford Genk s-ar pierde 65 de locuri de muncă la furnizorii săi direcți și indirecți din Limburg și alte 72 la furnizorii situați în alte zone din regiunea flamandă. În ceea ce privește numărul de angajați, după cum reiese din tabelul de mai jos, aceasta ar însemna că pierderea preconizată a 4 340 de locuri de muncă directe ca urmare a închiderii uzinei Ford Genk ar fi însoțită de o pierdere suplimentară de aproximativ 2 820 de locuri de muncă la furnizori situați în Limburg și de 3 110 locuri de muncă la furnizori situați în alte zone din regiunea flamandă, numărul total de locuri de muncă pierdute în regiunea flamandă ridicându-se astfel la aproximativ 10 270 (factor multiplicator de 2,4). În plus, se așteaptă ca scăderea puterii de cumpărare (cheltuielile de consum) să conducă la pierderea a aproximativ 1 040 de locuri de muncă în Limburg și a 450 de locuri de muncă în restul regiunii flamande, numărul total de locuri de muncă pierdute în regiunea flamandă ridicându-se astfel la aproximativ 11 760 (factor multiplicator 2,7). Tipul de efect asupra ocupării forței de muncă || Numărul estimat al locurilor de muncă pierdute Pierderi de locuri de muncă directe (la Ford Genk) || 4 340 Pierderi de locuri de muncă indirecte (la furnizori din Limburg) || 2 820 Pierderi de locuri de muncă indirecte (la furnizori din restul regiunii flamande) || 3 110 Pierderi de locuri de muncă induse (în Limburg) || 1 040 Pierderi de locuri de muncă induse (în restul regiunii flamande) || 450 Total || 11 760 25. Prin urmare, în ansamblu, în provincia Limburg s-ar putea pierde aproximativ 8 200 de locuri de muncă, fapt care ar putea conduce la o creștere a ratei șomajului în Limburg cuprinsă între 1,8 și 2 puncte procentuale (mai precis, o creștere a ratei șomajului la nivel regional cuprinsă între 26,5 % și 29,4 %, de la 6,8 % la 7,9 % doar ca urmare a pierderilor de locuri de muncă directe la Ford Genk, sau 8,6 % dacă se includ pierderile de locuri de muncă indirecte la furnizorii săi, sau 8,8 % dacă se includ pierderile de locuri de muncă induse). 26. La un nivel mai general, închiderea Ford Genk ar urma, de asemenea, să ducă la o scădere a bunăstării economice cuprinsă între 2,6 % și 2,9 % (din cauza scăderii producției și a puterii de cumpărare), precum și la o reducere cu 10,9 % a creșterii productivității muncii (în termeni de valoare adăugată). Servicii personalizate care ar urma să fie finanțate și defalcarea costurilor estimate 27. Numai unele dintre măsurile care fac parte din acțiunile care urmează să fie puse în aplicare de autoritățile belgiene în vederea sprijinirii lucrătorii disponibilizați în urma închiderii uzinei Ford Genk vor fi cofinanțate de FEG. Măsurile obligatorii în temeiul procedurilor de disponibilizare colectivă în Belgia[14], precum și măsurile suplimentare finanțate prin alte mijloace decât FEG[15], nu sunt, prin urmare, incluse în prezenta cerere FEG. Setul global de măsuri (măsuri obligatorii, măsuri suplimentare, măsuri FEG) este gestionat de VDAB. 28. Serviciile personalizate oferite lucrătorilor disponibilizați ca parte a acțiunilor care vor fi cofinanțate de FEG pentru primul val de disponibilizări[16] constau în următoarele măsuri (grupate pe categorii): (1) Asistență pentru căutarea unui loc de muncă: – Administrator de cont principal: Ca parte a inițiativei „Jobs voor Limburg”, un administrator de cont din cadrul VDAB va asigura coordonarea ofertelor de muncă primite de la întreprinderi care și-au exprimat interesul pentru recrutarea lucrătorilor disponibilizați de Ford Genk sau de furnizorii săi și va dezvolta inițiative în sprijinul acestei activități (de exemplu, gestionarea serviciului dedicat de contact prin email). – Consilier pe probleme sociale (SIA): Consilierii pe probleme sociale din cadrul VDAB vor presta următoarele activități pentru lucrătorii vizați: (i) sesiuni de informare înainte de concediere (asistență inițială oferită de unitățile pentru ocuparea forței de muncă, întocmirea unui dosar administrativ de bază pentru preînregistrarea în cadrul sistemului de șomaj, informații cu privire la drepturile și obligațiile prevăzute de măsurile generale din cadrul programului de disponibilizare, instrucțiuni legate de plasarea personalului disponibilizate etc.); (ii) sesiuni de informare după concediere (organizate de RVA) cu privire la drepturile și obligațiile persoanelor aflate în căutarea unui loc de muncă, la ajutorul de șomaj, la serviciile de sprijin disponibile, la oportunitățile de formare profesională etc.); (iii) interviuri individuale cu lucrătorii disponibilizați și prezentarea serviciilor VDAB în funcție de nevoile fiecărui lucrător; (iv) activități de helpdesk. – Informații privind opțiunile în materie de educație și formare profesională: Angajatorii potențiali vor organiza sesiuni informative de grup la locul de muncă (uzina Ford Genk, înainte sau după schimburile de lucru) pentru toți lucrătorilor vizați. Au avut loc stagii pe termen scurt în cadrul operatorului de rețea feroviară Infrabel în perioada cuprinsă între luna iulie 2013 și toamna anului 2013 (80 de lucrători vizați). – Îndrumare activă pentru căutarea unui loc de muncă: Personalul VDAB va oferi următoarele servicii în beneficiul a aproximativ 150 de lucrători vizați: (i) căutare de oferte de muncă; (ii) contacte cu angajatorii potențiali; (iii) organizarea de vizite în întreprinderi; (iv) elaborarea altor măsuri de promovare; (v) îndrumare individualizată pentru persoanele care găsesc un loc de muncă (trei luni). (2) Formare și recalificare: – Cursuri de formare profesională: VDAB va oferi cursuri de formare profesională în domenii care corespund necesităților lucrătorilor vizați, identificate în cursul activităților de informare, consiliere și orientare profesională. Cursurile de formare vor fi furnizate intern de VDAB sau vor fi externalizate către furnizori de programe de formare, prin intermediul unei proceduri de ofertare. De cursurile de formare profesională vor beneficia aproximativ 100-110 lucrători vizați. În plus, aproximativ 30 de lucrători vizați vor participa la stagii care vor dura de la câteva zile la câteva săptămâni. Fiecare stagiu va fi monitorizat de un mentor în cadrul întreprinderii unde se desfășoară și va beneficia de follow-up din partea unui instructor din cadrul VDAB sau al furnizorului extern de programe de formare. – Angajare prin formare profesională individuală: În cadrul unui program general gestionat de VDAB („individuele beroepsopleiding” – IBO), întreprinderile vor oferi cursuri de formare individuale la locul de muncă, cu o durată de una până la șase luni (desfășurate de către un mentor sau sub supravegherea acestuia), în beneficiul a aproximativ 75 de lucrători vizați. La sfârșitul cursului de formare la locul de muncă, întreprinderea trebuie să ofere cursantului un contract de muncă pe perioadă determinată sau nedeterminată. – Pregătire pentru căutarea unui loc de muncă: O serie de furnizori externi vor oferi cursuri de formare în vederea căutării unui loc de muncă pentru aproximativ 75 de lucrători vizați, sub forma unor ateliere colective (exerciții de grup, simulări etc.), acordându-se o atenție specială anumitor grupuri, cum ar fi vorbitorii non-nativi de olandeză sau persoanele în vârstă. Procesul de trimitere a candidaturilor va beneficia de follow-up din partea unui instructor. 29. Aceste măsuri constituie măsuri active pe piața forței de muncă în cadrul acțiunilor eligibile definite la articolul 3 din Regulamentul privind FEG. 30. Costurile totale ale măsurilor sunt estimate la 1 141 890 EUR, sumă care include cheltuieli pentru servicii personalizate în valoare de 1 085 890 EUR și cheltuieli pentru punerea în aplicare a FEG (activități de pregătire, gestionare, informare și publicitate, precum și activități de control) în valoare de 56 000 EUR (4,9 % din costurile totale). Contribuția financiară totală solicitată din FEG este de 570 945 EUR (50 % din costurile totale). Măsuri || Numărul estimat de lucrători vizați || Costul estimat per lucrător vizat (EUR)* || Costuri totale (FEG și cofinanțare națională) (EUR)* Servicii personalizate: || || || (1) Asistență pentru căutarea unui loc de muncă || || || — Administrator de cont principal || 479 || 47 || 22 400 — Consilier pe probleme sociale (SIA) || 479 || 184 || 88 000 — Informații privind opțiunile în materie de educație și formare profesională || 479 || 4 || 1 900 — Îndrumare activă pentru căutarea unui loc de muncă || 150 || 1 000 || 150 000 (2) Formare și recalificare: || || || — Cursuri de formare profesională || 30-110 || N/A || 718 094 — Angajare prin formare profesională individuală || 75 || 470 || 35 272 — Pregătire pentru căutarea unui loc de muncă || 75 || 936 || 70 224 Subtotal: || — || — || 1 085 890 Cheltuieli pentru punerea în aplicare a FEG: || || || 1. Activități de pregătire || — || — || 0 2. Gestionare || — || — || 40 000 3. Informare și publicitate || — || — || 6 000 4. Activități de control || — || — || 10 000 Subtotal: || — || — || 56 000 Costuri totale: || — || — || 1 141 890 Contribuție din FEG (50 % din costurile totale) || — || — || 570 945 * Cifre rotunjite. 31. Autoritățile belgiene au confirmat faptul că măsurile sunt complementare cu acțiunile finanțate din fondurile structurale și că sunt instituite mecanismele corespunzătoare pentru evitarea dublei finanțări. Data la care serviciile personalizate pentru lucrătorii vizați au început sau sunt prevăzute să înceapă 32. Autoritățile belgiene au început furnizarea serviciilor personalizate către lucrătorii vizați la 1 iulie 2013. Cheltuielile pentru aceste măsuri sunt, prin urmare, eligibile pentru o contribuție financiară din partea FEG de la data respectivă. Procedurile de consultare a partenerilor sociali 33. VDAB i-a informat pe partenerii sociali reprezentați în SERR Limburg despre obiectivele și măsurile propuse în cererea FEG. Fiecare partener social reprezentat în SERR Limburg are un reprezentant în cadrul unui comitet de monitorizare special constituit în contextul cererii FEG. În plus, cererea FEG a fost discutată cu partenerii sociali în cadrul exercițiilor periodice de raportare cu privire la punerea în aplicare a Planului de acțiune strategică pentru Limburg („Strategisch Actieplan Limburg in het Kwadraat” — SALK), care a fost elaborat pentru a face față impactului regional al închiderii uzinei Ford Genk. 34. Autoritățile belgiene au confirmat că cerințele înscrise în legislația națională și în legislația UE privind concedierile colective au fost respectate. Informare cu privire la acțiunile obligatorii în temeiul legislației naționale sau al contractelor colective de muncă 35. Autoritățile belgiene au confirmat că: – contribuția financiară din partea FEG nu va înlocui măsurile care sunt în responsabilitatea întreprinderilor în temeiul dreptului național sau al unor acorduri colective. – măsurile oferă sprijin lucrătorilor individuali și nu sunt folosite pentru restructurarea întreprinderilor sau a sectoarelor de activitate; – măsurile nu vor primi sprijin financiar din alte fonduri sau prin alte instrumente financiare ale Uniunii Sisteme de gestionare și control 36. Cererea conține o descriere detaliată a sistemului de gestionare și control, care specifică responsabilitățile organismelor implicate. Contribuția financiară din partea FEG va fi gestionată și controlată de aceleași organisme ca pentru FSE. O entitate din cadrul ESF Agency Flanders va acționa în calitate de autoritate de management și o altă entitate distinctă din cadrul ESF Agency Flanders va acționa în calitate de autoritate de certificare. Finanțare 37. Articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru perioada 2014-2020[17] permite mobilizarea Fondului european de ajustare la globalizare (FEG) în limita unui plafon anual de 150 de milioane EUR (la prețurile din 2011) peste rubricile bugetare corespunzătoare din cadrul financiar. 38. Având în vedere cuantumul maxim al unei contribuții financiare care poate fi acordată din FEG, precum și posibilitățile de realocare a creditelor, Comisia propune mobilizarea FEG pentru suma totală a contribuției solicitate (570 945 EUR), ceea ce reprezintă 50 % din costurile totale ale măsurilor. 39. Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[18]. 40. Comisia prezintă separat o cerere de transfer în vederea înscrierii în bugetul pentru anul 2014 a creditelor de angajament specifice, în conformitate cu punctul 13 din Acordul interinstituțional din 2 decembrie 2013. Sursa creditelor de plată 41. Creditele alocate liniei bugetare pentru FEG în bugetul 2014 se vor utiliza pentru a acoperi suma de 570 945 EUR. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/012 BE/Ford Genk din partea Belgiei) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[19], în special punctul 13, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[20], în special articolul 12 alineatul (3), având în vedere propunerea Comisiei Europene[21], întrucât: (1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a modificărilor structurale majore intervenite în practicile comerciale internaționale, generate de globalizare, și pentru a le oferi asistență în reintegrarea pe piața muncii. (2) FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru perioada 2014-2020[22]. (3) La 23 decembrie 2013, Belgia a depus o cerere de mobilizare a FEG care vizează disponibilizările din cadrul întreprinderii Ford-Werke GmbH și din cadrul a 10 furnizori ai acesteia și a completat cererea cu informații suplimentare până la data de 12 iunie 2014. Această cerere îndeplinește condițiile pentru stabilirea contribuțiilor financiare prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 570 945 EUR. (4) În consecință, FEG ar trebui mobilizat în vederea acordării unei contribuții financiare ca răspuns la cererea depusă de Belgia, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2014, se mobilizează Fondul european de ajustare la globalizare (FEG) pentru alocarea sumei de 570 945 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European Pentru Consiliu Președintele Președintele [1] JO L 406, 30.12.2006, p. 1. [2] Ford-Werke GmbH, o filială a Ford of Europe AG, își are sediul la Köln (Germania) și exploatează uzinele de producție Ford de la Köln și Sarreluis (Germania) și Genk (Belgia). [3] Sursa: Organizația Internațională a Producătorilor de Autovehicule (OICA). [4] Sursa: Eurostat (codul datelor online: lfsa_egan22d). [5] A se vedea baza de date FEG, disponibilă la adresa http://ec.europa.eu/social/main.jsp?catId=582. [6] A se vedea proiectele de propuneri ale Comisiei cu privire la cererile EGF/2007/001 FR/Peugeot suppliers [Decizia COM(2007) 415 final din12.7.2007], EGF/2007/010 PT/Lisboa-Alentejo [Decizia COM(2008) 94 final din 20.2.2008], EGF/2008/002 ES/Delphi [Decizia COM(2008) 547 final din 9.9.2008], EGF/2008/004 ES/Castilla y León / Aragón [Decizia COM(2009) 150 final din 26.3.2009], EGF/2009/013 DE/Karmann [Decizia COM(2010) 7 final din 22.1.2010], EGF/2012/004 ES/Grupo Santana [Decizia COM(2014) 116 final din 5.3.2014], EGF/2012/005 SE/Saab [Decizia COM(2012) 622 final din 19.10.2012], EGF/2012/008 IT/De Tomaso automobili [Decizia COM(2013) 469 final din 28.6.2013]. [7] Plecări voluntare în cadrul programului de disponibilizare convenit de partenerii sociali [8] A se vedea punctele 0-26. [9] A se vedea anunțul publicat în presă la adresa https://media.ford.com/content/fordmedia/fna/us/en/news/2010/11/30/ford-genk-agreement-shows-confidence-and-commitment-to-flanders-.html. [10] A se vedea anunțul publicat în presă la adresa https://media.ford.com/content/fordmedia/fna/us/en/news/2012/10/24/ford-plans-to-restructure-european-manufacturing-operations.html. [11] În conformitate cu articolul 3a litera (b) din Regulamentul privind FEG, în cazul în care cererile depuse în temeiul articolul 2 litera (c) din Regulamentul privind FEG se abat de la criteriile stabilite la articolul 2 litera (a) din același regulament, lucrătorii disponibilizați după perioada de referință pot fi incluși în grupul de lucrători eligibili, cu condiția ca aceste disponibilizări să fi avut loc după anunțul general cu privire la concedierile preconizate și să se poată stabili o legătură clară de cauzalitate cu evenimentul care a declanșat disponibilizările în cursul perioadei de referință. Întrucât aceste condiții sunt îndeplinite, cei 43 de lucrători disponibilizați după perioada de referință pot beneficia așadar de măsurile cofinanțate de FEG. [12] Grupe majore din clasificarea internațională standard a ocupațiilor (ISCO- 08). [13] Peeters, L., Vancauteren, M., ‘Studie van de economische impact van de sluiting van Ford Genk’, Universiteit Hasselt, November 2013, disponibil la adresa http://www.uhasselt.be/documents/kizok/impactstudie.pdf. [14] Ca parte a obligațiilor legale ale angajatorilor care efectuează concedieri colective, Ford Genk și furnizorii săi au trebuit să înființeze câte o unitate pentru ocuparea forței de muncă (tewerkstellingscel) care să furnizeze servicii de plasare a personalului disponibilizat (asistență pentru căutarea unui loc de muncă și orientare profesională, alocație pentru activare reprezentând echivalentul a trei sau șase luni de salariu, reducerea contribuțiilor la asigurările sociale pentru lucrător și angajator dacă lucrătorul își găsește un loc de muncă pe lângă un nou angajator, rambursarea parțială a costurilor cu plasarea personalului disponibilizat suportate de angajatorul care efectuează concedierile). Unitățile pentru ocuparea forței de muncă reunesc angajatorul și sindicatele relevante. Activitățile lor sunt implementate de VDAB (anumite activități sunt externalizate către agențiile de plasare a personalului disponibilizat). [15] Printre aceste măsuri se numără crearea și gestionarea site-ului „Werkpuntlimburg” (http://herstructureringenlimburg.vdab.be), organizarea unor târguri de locuri de muncă, activități de formare cu finanțare mixtă (VDAB/provincia Limburg), cursuri de formare în cooperare cu fondurile de formare sectoriale (de exemplu, FTML, LIMOB), un set de măsuri specifice pentru tineri și sprijinirea spiritului antreprenorial și înființarea de afaceri proprii. [16] Numai costurile măsurilor care privesc primul val de concedieri (479 de lucrători vizați) au fost incluse în prezenta cerere FEG. Lucrătorii afectați de următoarele valuri de disponibilizări pot fi incluși în eventualele cereri FEG ulterioare. [17] JO L 347, 20.12.2013, p. 884. [18] JO C 373, 20.12.2013, p. 1. [19] JO C 373, 20.12.2013, p. 1. [20] JO L 406, 30.12.2006, p. 1. [21] JO C […], […], p. […]. [22] JO L 347, 20.12.2013, p. 884.